ললিতা চট্টোপাধ্যায়

ললিতা চট্টোপাধ্যায় (১২ সেপ্টেম্বর ১৯৩৭ – ৯ মে ২০১৮) ] ছিলেন একজন ভারতীয় বাঙালি অভিনেত্রী যিনি প্রধানত বাংলা চলচ্চিত্রে অভিনয় করেন। ১৯৬৪ খ্রিস্টাব্দে মুক্তিপ্রাপ্ত বাংলা ক্লাসিক বিভাস ছবিতে মহানায়ক  উত্তমকুমারের বিপরীতে 'পদ্ম'-এর ভূমিকায় প্রথম আত্মপ্রকাশ করেন।
জন্ম ও প্রারম্ভিক জীবন 
ললিতা চট্টোপাধ্যায়ের জন্ম ১৯৩৭ খ্রিস্টাব্দের ১২ সেপ্টেম্বর। আসল নাম রুনু। মাত্র চার বৎসর বয়সে মাতৃহারা হন। রুণুরা ছিলেন চার বোন, তিন ভাই। পিতা আর্মিতে কাজ করতেন। তাই তার বাল্যকাল কেটেছে পশ্চিমবঙ্গের বাইরে পাটনা, মীরাটে। পরে অবশ্য কলকাতার ম্যাডক্স স্কোয়ারের রিচি রোডে থাকতেন। মাত্র ১৪ বৎসর বয়সে ভালবেসে বিবাহ করেন দীপক বসুকে এবং চলে যান ইংল্যান্ডে। সেখানে পড়াশোনা করতে থাকেন। ইতিমধ্যে দুই সন্তানের মাতা হন। কিন্তু বিবাহ বিচ্ছেদের কারণে সন্তানদের নিয়ে চলে আসেন কলকাতায়। অত্যন্ত মেধাবী ছিলেন রুনু। পড়াশোনায় সবসময় প্রথম হতেন। প্রাইভেটে স্কুল ফাইনাল পরীক্ষা দিয়ে প্রথম হন। পড়াশোনার জন্য ভর্তি হন লেডি ব্রেবোর্ন কলেজে। স্কলারশিপ স্নাতক হন। স্নাতকোত্তরে ভর্তি হন  প্রেসিডেন্সি কলেজে। কিন্তু স্নাতকোত্তর শেষ না করেই বাড়ির অমতে ইংরাজীতে সাবলীল রুনু সাউথ পয়েন্ট স্কুলের শিক্ষকতায় যোগ দেন।

 অভিনয় জীবন 
রুনুর দশ বৎসর বয়সেই আকাশবাণীতে প্রথম কাজ করার সুযোগ হয়। কানন দেবীর প্রযোজনায় সাত-আট বৎসর বয়সে রুনুর জীবনে প্রথম ছবি শ্রীমতী পিকচার্সের ‘অনন্যা’ য় কানন দেবীর ছেলেবেলার চরিত্রে তথা শিশুশিল্পীর ভূমিকায় অভিষেক ঘটে। পরবর্তীতে তিনি উত্তম কুমারের বিপরীতে বাংলা ক্লাসিক ' বিভাস ' ছবিতে 'পদ্ম' র ভূমিকায় অভিনয় করেন। রুনু তার বিদেশী লুকের জন্য বিভাস’-এর পর দ্বিতীয় ছবি ভ্লাদিমির নোবোকভের ‘লোলিটা’-য় কাজ করেন। সেই সময় হতেই তিনি পরিচিত হন ললিতা নামে। চলচ্চিত্র পরিচালক  গৌতম ঘোষের রুণু মামী ছিলেন ললিতা। এরপর তিনি আরও কয়েকটি বাংলা ছবিতে অভিনয় করেন। উত্তমকুমারের সাথে 'মোমের আলো' (১৯৬৪), এন্টনী ফিরিঙ্গী’ (১৯৬৭), ‘জয় জয়ন্তী' (১৯৭১)। সুচিত্রা সেনের সাথে 'হার মানা হার' (১৯৭২)। এছাড়াও অন্য তারকাদের সাথে সহ-অভিনেত্রী হিসাবে 'সমান্তরাল', 'চিঠি', 'মেম সাহেব', 'মুক্তিস্নান' ছবিতে।

অবশেষে ললিতা মুম্বাই-এ আসেন। ষাট ও সত্তরের দশকের বলিউডে 'রাত আন্ধেরি থী', ' আপ কী কসম ', ' তালাশ ', ' ভিক্টোরিয়া নং ২০৩ ' এবং ' পুষ্পাঞ্জলি 'সহ কয়েকটি ছবিতে ছোট অথচ গুরুত্বপূর্ণ চরিত্রে অভিনয় করেন। সেখানে তিনি সহ-অভিনেতা হিসেবে পান ফিরোজ খান, রাজেশ খান্না, তনুজা, মনোজ কুমারদের মতো তারকাদের।

ললিতা শুধু চলচ্চিত্র নয়, রেডিয়ো, নাট্যমঞ্চ এমনকি যাত্রাপালাতেও অভিনয় করেন। ললিতার নাট্যমঞ্চে বা যাত্রাপালায় অভিনয়ে অজিতেশ বন্দ্যোপাধ্যায় এবং অমর ঘোষের অবদান ছিল অসীম। 'তিন পয়সার পালা', 'ভারতজননী ইন্দিরা', 'ভগিণী নিবেদিতা', 'হ্যামলেট', 'বহ্নিশিখা' প্রভৃতি যাত্রায় তিনি টানা পাঁচ বছর অভিনয় করেন। এই সময়ে তিনি দ্বিতীয় বার বিবাহ করেন যাত্রা পরিচালক পাহাড়ি ভট্টাচার্যকে। কিন্তু ললিতার সে সম্পর্কও স্থায়ী হয়নি।

শেষ জীবনে ললিতার তেমন কাজ ছিল না। অনেক দিন পরে গৌতম ঘোষের 'শূন্য অঙ্ক' তে সৌমিত্র চট্টোপাধ্যায়ের বিপরীতে অভিনয় করেন। এরপর শিবপ্রসাদ-নন্দিতার 'ইচ্ছে' , অরিন্দম শীলের 'আসছে আবার শবর' ছবিতে। ললিতার শেষ এবং সেরা অভিনয়ের চলচ্চিত্র ছিল  আদিত্য বিক্রম সেনগুপ্তর জোনাকি (২০১৮)। ছবিটিতে

ললিতার যুবক বয়ফ্রেন্ডের রোল করেছেন জিম সার্ভ।

২০১৮ খ্রিস্টাব্দের ৯ মে গভীর রাতে ললিতা বাথরুমে পড়ে যান এবং তার সেরিব্রাল অ্যাটাক হয়। কলকাতার এব বেসরকারি হাসপাতালে তিনি শেষ নিঃশ্বাস ত্যাগ করেন। 

 তথ্যসূত্র 



বিষয়শ্রেণী:হিন্দি চলচ্চিত্র অভিনেত্রী
বিষয়শ্রেণী:বাংলা চলচ্চিত্র অভিনেত্রী
বিষয়শ্রেণী:ভারতীয় চলচ্চিত্র অভিনেত্রী
বিষয়শ্রেণী:২০১৮-এ মৃত্যু
বিষয়শ্রেণী:১৯৩৭-এ জন্ম